23. schôdza NR SR - 7.deň - A. dopoludnia
Dátum: 2024-12-04
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

124. Ďakujem veľmi pekne. Vážený pán predsedajúci, vážené kolegyne poslankyne, kolegovia poslanci, táto téma jednorodičov je pre mňa mimoriadne dôležitá, pretože jednorodičovské rodiny predstavujú zraniteľnú skupinu, ktorá v našej spoločnosti čelí mnohým problémom a ktorej by sme mali venovať osobitú pozornosť. Vnímam, že potrebné, že je potrebné zopakovať počty týchto rodín, ktoré na Slovensku aktuálne máme, a aká je príčina vzniku ich životnej situácie. Najčastejšie používaná definícia v Európskej únii označuje osamelého rodiča, čiže jednorodiča ako osobu žijúcu s jedným alebo viacerými nezaopatrenými deťmi bez prítomnosti manžela, manželky alebo inej dospelej osoby v domácnosti, hoci môžu žiť s ďalšími rodinnými členmi. Podľa sčítania obyvateľstva domov a bytov z roku 2021, čo sú oficiálne čísla, ktoré máme, je až 375-tisíc jednorodičovských rodín s deťmi do 25 rokov na Slovensku. V týchto rodinách žije okolo 500-tisíc detí. Z tohto počtu je ale 190-tisíc týchto rodín s deťmi do 18 rokov, čo je vlastne okolo 310-tisíc detí. To sú sčítania, to sú čísla zo sčítania obyvateľstva domov a bytov z roku 2021 a vieme, že ten trend je stúpajúci. V roku 2021 to bola každá tretia domácnosť v riziku chudoby. V roku 2023 žila v riziku chudoby už takmer každá druhá rodina, okolo 46 %. Ide predovšetkým o chudobné rodiny vedené matkami, ktoré tvoria 83 % jednorodičov. To znamená, že na Slovensku je približne každá štvrtá rodina so závislými deťmi jednorodičovská a súčasne každé štvrté dieťa vyrastá práve v takejto domácnosti. Vidíme ten rýchlo narastajúci trend chudoby v týchto rodinách. Je preto dôležité prispôsobiť podporu špecifickým potrebám týchto rodín, ktoré často musia fungovať súčasne ako ekonomickí živitelia, ale hlavne osoby zodpovedné za starostlivosť o deti. Tie dôvody som sa snažila zhrnúť, aby bolo jasné, že tie dôvody na vznik týchto jednorodičovských domácností sú naozaj rôzne ako, ako sám život. Až 30 % jednorodičovských rodín vzniklo v dôsledku rozvodu alebo rozchodu partnerov, ktorí majú spoločné deti. Ročne sa rozvedie na Slovensku približne 6-tisíc manželských párov. Tie dôvody, samozrejme, môžu byť takisto rôzne a tieto páry majú aspoň jedno dieťa, takže 6-tisíc. Rozvod môže taktiež zapríčiniť zhoršenie finančnej situácie rodičov, problémy sa znásobujú, ak povinný rodič neplatí výživné na deti. Síce existuje inštitút náhradného výživného, no pre mnohých jednorodičov je nedosiahnuteľný, keďže je to náročný byrokratický proces, na ktorý často ten rodič, ktorý sa naplno stará o deti, a zároveň musí zabezpečiť financie pre domácnosť často vo viac ako aj jednej práci, jednoducho nemá čas a štát mu to nijako neuľahčuje. Ďalším dôvodom môže byť aj ovdovenie a 40 % jednorodičovských rodín vzniklo v dôsledku ovdovenia. Strata blízkej osoby je vždy náročná situácia, obzvlášť ak to bol manžel, manželka alebo rodič detí neplnoletých. Tieto rodiny však čelia aj náhlemu výpadku príjmu do domácnosti. Pri mladých rodinách to môže znamenať, že zo sociálneho zabezpečenia nedostanú prakticky nič, pretože nárok na vdovský dôchodok vzniká až potom ako osoba, ktorá zomrela, mala tzv. odpracovaných až 10, aspoň 10 rokov, teda odvádzala sociálne poistenie aspoň desať rokov, čo v prípade mladých rodín nie je vždy, samozrejme, splnené. Ďalším dôvodom môže byť neplánované tehotenstvo. 24 % jednorodičovských rodín tvoria rodiny, ktoré sú neúplné od začiatku. V PS hovoríme, že na Slovensku chýba kvalitná vzťahová a sexuálna výchova na školách a takisto vedenie k rodičovským zručnostiam, čo počúvame aj z praxe od ľudí, ktorí sa venujú takýmto rodinám na Slovensku, ktoré sú v núdzi. Toto sú dôvody vzniku jednorodičovských rodín. A áno, sú rôznorodé, taký je život, ale je na nás, na politikov a političkách, aby sme neustále prispôsobovali primárne politiku vývoju našej spoločnosti a životným situáciám. Podpora jednorodičovských rodín je kľúčová, musíme sa však zamyslieť nad efektivitou tejto podpory, a to znamená, že potrebujeme mať jasné a presné vyčíslenie toho, kto vlastne pomoc potrebuje. Aktuálne nám chýba dostatočná definícia pojmu jednorodič, ktorá by bola akceptovaná zo strany ministerstva práce, sociálnych vecí a rodiny. Pokiaľ nevieme presne, koho chceme podporiť, nemôžeme zabezpečiť, aby pomoc dorazila tam, kde je najviac potrebná. Jednorodičovské rodiny sú extrémne zraniteľné a z pohľadu ich ekonomickej situácie, teda z pohľadu ich ekonomickej situácie, keďže 80 % príjmu do jednorodičovskej rodiny zhltnú výdavky na základné potreby, na veci spojené s bývaním a so starostlivosťou o deti, čo ich vlastne ponecháva v stálom riziku finančnej tiesne, čomu nepomôže ani plánované budúcoročné zdražovanie potravín, tovarov, služieb a nákladov spojených s bývaním. Až 74 % týchto rodín nemá žiadne úspory, aby boli teda pripravení na nejaké neočakávané výdavky. Dalo by sa hovoriť aj na tému finančne nedostupného bývania na Slovensku, práve pre tieto nízkopríjmové skupiny, a nielen pre jednorodičov. Týmto rodinám by sa mala poskytovať cielenejšia podpora, čo znamená lepšie zacielené sociálne dávky a možnosť čerpať špecifické finančné príspevky práve pre jednorodičov, ktorí sa ocitajú v takýchto najťažších životných situáciách. V súčasnosti nemáme v legislatíve vymedzené konkrétne a špecifické sociálne dávky pre jednorodičov, ktoré by reflektovali ich špecifické potreby, no takže oceňujem návrh kolegyne Bajo Holečkovej. Priznané sociálne dávky sú rovnaké je jednorodičov aj pre dvojrodičovské rodiny, teda úplné, napriek tomu, že ich životná situácia je v mnohých ohľadoch iná. Na druhej strane existujú isté úľavy v zmysle Zákonníka práce o sociálnom zabezpečení, ktoré priznávajú určité extra nároky pre osamelých rodičov, napr. dlhšiu materskú dovolenku, ale to je len o tri týždne, teda dlhšie poberanie príspevku, ktorý sa nazýva materské, o tri týždne. Tieto opatrenia však nie sú dostatočné a nereflektujú finančnú situáciu jednorodičov na Slovensku. Oceňujem ešte raz návrh poslankyne Bajo Holečkovej na zvýšenie prídavku na dieťa z jednorodičovskej rodiny o 50 %, je ale potrebné zadefinovať tento pojem a následne na to adresne naviazať jednotlivé možnosti pomoci. To všetko je potrebné robiť s ohľadom aj na verejné financie, keďže Slovensko je v situácii, keď je potrebné konsolidovať verejné financie, aktuálne vládou a koalíciu schválená konsolidácia ale vôbec nereflektuje situáciu tých najzraniteľnejších ľudí na Slovensku. Obrala dokonca tieto rodiny aj o daňový bonus. Pre efektívnu pomoc jednorodičovským rodinám je preto nevyhnutné, aby sme mali jasné kritériá pre určenie toho, kto je jednorodič, len tým spôsobom môžeme zabezpečiť, že pomoc bude poskytovaná cielene a efektívne, preto žiadam, aby sa ministerstvo práce, sociálnych vecí a rodiny a pán minister intenzívnejšie zaoberal touto problematikou a určil konkrétné východiská pre definíciu a podporu jednorodičov na Slovensku. Ďakujem za vašu pozornosť a za podporu týchto rodín.